[b:8e73991f7d]SalPa KaaPon vieraaksi[/b:8e73991f7d]

Yksi kauden vaikeimmista vierasotteluista on SalPalla edessä tiistaina, kun se kohtaa viisi pistettä SalPan perässä olevan KaaPon Kaarinassa. SalPan ja KaaPon kohtaamiset ovat aina olleet sähköisiä ja eikä jännitettä puutu tälläkään kertaa. Molemmat joukkueet tarvitsevat pisteitä kipeästi, SalPa ehkä enemmän, mutta KaaPo ei ole koskaan ollut salolaisille helppo vastus eikä tule pisteitä nytkään ilman taistelua antamaan. Taistelut ja kuumat tunteet ovat värittäneet aina joukkueiden kohtaamisia ja korteilta ei ole vältytty. , KaaPo tarvitsee pisteitä varmistaakseen sarjasopimuksen ensi kaudeksi ja SalPa puolestaan kuroakseen umpeen kärkikaksikon etumatkaa. Koska loppuohjelma on KaaPolla helpompi kuin SalPalla, olisi sillä mahdollisuus myös loppukaudella kivuta aina jopa kolmanneksi sarjataulukossa.

KaaPo on pelannut voitotta nyt viisi ottelua, edellinen voitto joukkueella on kesäkuun puolesta välistä, jolloin se päihitti MuSan kotikentällään lukemin 3-2. Edellisen kerran puolestaan SalPa on kukistanut KaaPon kaudella 2000 selvin 3-0 lukemin. Tuon ottelun jälkeen SalPa ei KaaPoa ole voittanutkaan, viime kaudella vierasottelussa tuloksena oli 1-1 (maalintekijänä Miihkali Haverila) tasapeli ja kotiottelun SalPa hävisi ikävästi 0-2. Tällä kaudella joukkueet ovat kohdanneet kerran ja silloin päädyttiin maalittomaan tasapeliin Salossa. Kauden 1985 jälkeen SalPa on pystynyt ainoastaan kolme kertaa KaaPon voittamaan 17 kohtaamisessa ja peräti kahdeksan kertaa KaaPo on poistunut voittajana kentältä. Maalierokin on KaaPon eduksi 20-31.  Mutta nuo ovat onneksi vain tilastoja ja jokainen ottelu on aina erilainen.

SalPan pelaajatilanne on kääntynyt paremmaksi, mutta tulevasta ottelusta puuttuu kuitenkin huolestuttavan paljon pelaajia. Juho Karjalainen on pelinsä joukkueessa pelannut ja suunnistaa opiskelemaan Yhdysvaltoihin. Atte Nurminen puolestaan sai jälleen pelikiellon kahden keltaisen kortin seurauksena tulleesta ulosajosta, edellisestä pelikiellosta Atte ehti olla kentällä noin 43 minuuttia kun rävähti uudelleen. Lisäksi sivussa on ainakin näillä näkymin armeijan harmaissa oleva kolmikko Jan Lomski, Mattias Högnäs ja Andreas Hollsten, joista hyvään vireeseen päässeen Lomskin puuttuminen olisi paha takaisku. Jussi Kotilahti puolestaan palailee Tampereelle Unitedin riveihin mutta saattaa olla vielä tässä ottelussa käytettävissä, tästä asiasta kuten loppukauden lainastakaan ei ole tehty vielä lopullisia päätöksiä. KaaPon riveissä pelaa puolestaan vielä viime kaudella SalPaa edustanut Mark Kulmala, joka saanee kovan hengen päälle vanhaa joukkuettaan vastaan. KaaPon paras maalintekijä on ollut tällä kaudella jälleen Mikko Hyökki.

Tässä tilanteessa SalPa tarvitsee jokaista käytössä olevaa pelaajaansa. Enää ei auta surffailla kentällä muutaman pelaajan tehdessä työt, vaan joka ainoan on nostettava itsensä omalle tasolleen ja annettava kaikkensa. Enää ei auta syytellä hellettä, olosuhteet ovat samat molemmille joukkueille. Nyt on aika näyttää kuinka hyvä joukkue SalPa on. Pelikenttä Kaarinassa on paljon paremmassa kunnossa kuin Forssassa, joten syöttöpeli vaan toimimaan ja kaapolaiset juoksemaan! Ja ennen kaikkea nöyryyttä ja turha pallon kanssa leipominen pois, FJK antoi taas kerran sellaisen opetuksen joka maksoi kaksi pistettä. Kovalla työllä ja peräänantamattomuudella ottelu käännetään!

Vaikka FJK pystyi pelaamaan tasapelin SalPaa vastaan, tipahti se PoPan voittaessa länsilohkon viimeiselle sijalle. Tilanne häntäpäässä on muutenkin tiukka, kun peräti kuusi viimeistä joukkuetta on kolmen pisteen sisällä. Loppukaudesta tulee siis häntäpäässäkin todella tiukka kun pelaamatta on vielä lukuisia otteluja ristiin. Kärjessä sen sijaan ei sijoituksissa muutoksia tullut, Pallo-Iirot pääsi kolmen pisteen karkumatkalle kun TPV kävi häviämässä yllättäen Tammisaaressa lukemin 2-1. Aika näyttää kestääkö tammisaarelaisten hyvä vire loppuun saakka. Joukkue onkin ollut yksi kauden positiivisimmista yllättäjistä. TPV:llä on kuitenkin edessä kohtalaisen helppo kotiottelu sunnuntaina PoPaa vastaan, joten piste-ero SalPaan tuskin tulee kaventumaan, mutta kasvamaankaan sitä ei saa päästää, sillä vaikka teoreettisesti mahdollisuuksia olisikin, käytännössä vieläkin suuremman piste-eron kurominen kiinni on mahdotonta. 

Tulosveikkaus: vaikea paikka SalPalle, mutta luovuttaa ei saa; maalin voitto SalPalle!

Seuraava kotiottelu sunnuntaina 10.8 Maskun Palloseuraa vastaan!