[b:ff65dc97ec]Viimeinen kevätkierroksen koitos – FC Rauma[/b:ff65dc97ec]

SalPan kevätkautta on värittänyt loukkaantumiset sekä huonot otteet kotikentällä.  Vierasotteluissa saldo on puhdas, kolme ottelua ja kolme voittoa mutta kotikentällä on arkuus iskenyt ja vastustajat juhlineet.  Viime kaudella tilanne oli juuri päinvastainen.  Sunnuntaina SalPa kohtaa ennen alkavaa parin viikon kesälomaa sarjassa kuudentena majailevan FC Rauman.

Tähänkään otteluun SalPa ei pääse parhaalla mahdollisella miehistöllä: poissa ovat niin Miettinen, Vainio, Kujanpää, Dahlbom kuin Wähäsiltakin joten mukaan on kutsuttu myös Jarno Leppänen Someron Voimasta.  Epävarmaksi voidaan luokitella Meelis Lindmaan tilanne, Meelis on jo muutamaan harjoitukseen pystynyt osallistumaan mutta pelituntuman saavuttaminen vie vielä aikansa.  Miihkali Haverilalla puolestaan on varoitustili täynnä joten huilia tulee juuri tämän ottelun verran.  Jukka Björn on saanut pelikieltonsa  suoritettua joten mies on valmis palaamaan aloituskokoonpanoon.
	
Viime kaudella SalPa haki Raumalta voiton lukemin 2-0 Haverilan ja Björnin maaleilla.  Ottelustahan on muistona myös joukkueen ehkä vaarallisimman pelurin viime kauden nyrkkeilyepisodi jossa Teemu Kujanpää otti lukua Kari Ketolan nyrkiniskun seurauksena.  Tällä kaudella vastaavaa ei vielä ole tapahtunut mutta on Ketola silti kunnostautunut: Kari on joukkueensa paras maalintekijä tällä kaudella viidellä osumallaan.  Pelikieltoja FC Raumalla ei ole kärsittävänä joten joukkue pääsee lähes parhaalla miehityksellä SalPan kimppuun.  FC Rauman kausi on alkanut vaihtelevasti.  Joukkue ei ole hävinnyt kuin yhden ottelun mutta voittanut vain kaksi ja pelannut peräti viisi tasapeliä.

Sunnuntain otteluun SalPa on lievä ennakkosuosikki mutta kesätauon läheisyys ja edelleen jatkuvat pelaajaongelmat voivat antaa FC Raumalle lievän kotiedun.

SalPan osalta sarja jatkuu tauon jälkeen 16.07 kotiottelulla Porin Palloilijoita vastaan.  Ottelu alkaa tuolloin kello 18.30.