[b:1a82073e61]SalPa matkustaa sarjakärki Pallo-Iirojen vieraaksi[/b:1a82073e61]

SalPalla on edessään kaksi todella vaikeaa vierasottelua kun tulevana sunnuntaina vastaan asettuu Pallo-Iirot Raumalta. Viikon kuluttua tästä puolestaan on vuorossa TPV Tampereella. Vaikka SalPa voittikin kotonaan sunnuntaina MuSan niin tähän otteluun lähtee Pallo-Iirot kuitenkin selvänä ennakkosuosikkina. Pallo-Iirot on ollut tähän mennessä ylivoimaisesti paras joukkue ja sen peli perustuu vastahyökkäyksiin joiden kanssa SalPankin pitää olla tarkkana. 

Pallo-Iirot ovat päästäneet kotikentällään tähän mennessä ainoastaan yhden (!) maalin kahdeksassa ottelussa menettämättä pistettäkään, joten helppoa ei salolaisilla tule olemaan. Kevätkierroksella Iirot hakivat vierasvoiton SalPasta, kesäkuun puolessavälissä pelattu ottelu päättyi numeroihin 0-2, Iirojen maaleista vastasivat Sami Vahanto ja Jani Andreansen. 18 kauden aikana SalPa ja Pallo-Iirot ovat kohdanneet yhdeksän kertaa ja ainoastaan kaksi kertaa on SalPa voittanut. Nuo molemmat voitot ovat muuten viime kaudelta. Viisi kohtaamisista on päättynyt raumalaisten juhliin ja kaksi kertaa joukkueet ovat pelanneet tasan. Vaikka alkukaudesta vierasottelut sujuivatkin loistavasti, on joukkueen peli alkanut yskiä pahasti. Edellisen kerran SalPa on ottanut täyden pistepotin vierasottelusta 8.6. eli aikaa on vierähtänyt tuosta voitosta jo kaksi ja puoli kuukautta. Iirot ovat myöskin pelanneet seitsemän viimeistä otteluaan ilman häviötä maalisuhteella 11-1.

SalPa pääsee jälleen kerran vahvasti vajavaisena otteluun: Kujanpää kärsii pelikieltoaan ja Vainiolla ja Halosella kausi on ohi. Lisäksi epävarma sunnuntain otteluun on vielä Batalha. Vaihtopenkillä ei moni pelaaja istu. Mutta toisaalta helpompi on lähteä altavastaajana otteluun nyt kun kaikki paineet ovat Iiroilla TPV:n ja EIFin ollessa aivan kannoilla. SalPa voi siis edelleen tehdä kiusaa kärkijoukkueille ja tuskin pisteitä nytkään kovin helpolla luovuttaa. Toisaalta kolmas sija ei ole vielä menetetty ja kaiken jälkeen se olisikin todella hyvä suoritus joukkueelta. EIF on ainoastaan kuuden pisteen päässä.

Pallo-Iirot on iskenyt tähän mennessä 26 maalia. Iirot on ollut vahva toisen jakson joukkue, maaleistaan 17 se on iskenyt ottelun jälkimmäisellä puoliskolla. Eli juoksuvoimaa löytyy nuoresta joukkueesta. Joukkueen paras maalintekijä on Jussi Aalto viidellä osumallaan, neljään maaliin ovat yltäneet Jaakko Hovi ja Mika Saari. Iiroilla on yhteensä kymmenen miestä merkkauttanut maalin tililleen. SalPassa maalintekijöitä on myöskin kymmenen joista paras edelleen Jan Lomski seitsemällä osumallaan.

TPV:n yllättäen kotonaan voittanut MaPS nousi 19 pisteeseen ja on askeleen lähempänä säilymistä. Kotivoittojen sarja jatkui FJK:ta vastaan joka alkaa olla KaaPo –voitosta huolimatta tiukilla säilymisen suhteen. Tämä on näkynyt myös joukkueen pelaavassa miehistössä kun SalPassakin kuukauden lainassa ollut Jussi Kotilahti Tampere Unitedista on pelaillut nyt myöskin FJK:ssa yhdessä maalivahti Petri Viljasen (edusti pari kautta myöskin SalPaa) kanssa. Lisäksi FC Hämeenlinna on peluuttanut kolmea miestään forssalaisten riveissä. Merkillistä kyllä FJK:n sijoitus on edelleen viimeinen. Viimeisen kuuden ottelun kuntopuntari osoittaa että merkittävää muutosta forssalaisten otteissa ei ole tapahtunut: saaliina viisi pistettä. Pallo-Iirot on päässyt 14 pisteeseen ja kovimmassa kunnossa on EIF, peräti 16 pistettä 18 mahdollisesta. SalPalla pisteitä kuudessa viime ottelussa on tullut kolmanneksi parhaiten eli 10. Häntäpään taistelu jatkuu sunnuntaina kun FJK kohtaa kotonaan PS-44:n. Porilaisjoukkueet MuSa ja PoPa ovat molemmat vaikeuksissa, PoPa suoran putoajan paikalla ja MuSa kuntopuntarin viimeisenä ensimmäisenä suorana säilyjänä. Kierrokset vähenee ja tunnelma tiivistyy…

Ottelu Pallo-Iirot - SalPa ei ole Veikkauksen pelikohteena.