[b:aa4c325338]SalPa FJK:n kimppuun[/b:aa4c325338]

Lauantaina TPV:lle puhtaasti 3-0 hävinnyt Forssan Jalkapalloklubi on SalPan seuraava vastustaja.  FJK vaihtoi kaksi viikkoa sitten valmentajaa ja uusi valmentaja löytyikin nopeasti Turusta: legendaarinen Heikki ”Superhessu” Suhonen saapui Pertti Sundellin seuraajaksi.  Valmentajanvaihdoksen jälkeen FJK otti voiton kotiottelussaan FC Raumasta numeroin 5-3 mutta palasi viime lauantaina tasolleen Tampereella.  FJK on voittanut ainoastaan yhden ottelun viidestä viimeisestä ottelustaan ja koko kauden saldo on murheellinen; kolme voittoa ja yhdeksän häviötä, yhteensä yhdeksän pistettä.  FJK onkin sarjassa toiseksi viimeisenä, ainoastaan Porin Palloilijat on pelannut vieläkin huonommin ja on sarjajumbona kahdeksalla pisteellään.  FJK:n maaliahnein pelaaja on ollut tähän mennessä Kari Naakka joka on viimeistellyt kuusi osumaa.  Suhosen debyyttiottelussa Naakka viimeisteli kolme osumaa ja jokaisen maalinsa hän onkin tehnyt kotiotteluissa.  Nähtäväksi jää antaako Veikkausliigan FC Hämeenlinna farmijoukkueensa käyttöön pelaajia auttamaan ahdingossa.

SalPa on kohdannut FJK:n ainoastaan kerran historian aikana sarjaottelussa (lisäksi yksi ottelu Kakkoscupissa talvella 2003 jolloin FJK voitti A-junioripitoisen SalPan 3-1) ja tuo kohtaaminen tapahtui kevätkierroksella jolloin SalPa vei voiton numeroin 3-0.  SalPan maalit teki tuolloin kolmikko Pajuniemi, Björn ja Haverila ja forssalaiset pitivätkin kaikkia kolmea osumaa paitsiomaaleina.  FJK:lla veikin viisi kierrosta ennen kuin kauden avauspisteet tulivat Forssaan.

SalPa toipui kuin toipuikin murskatappiosta Valkeakoskella ja otti ansaitun työvoiton Piffenistä sunnuntaina maalein 3-2.  Ottelun viimeiset 10 minuuttia olivat todella jännittävät kun SalPa näytti karkaavan selvään voittoon päästyään kahden maalin etumatkalle mutta paraislaiset taistelivat ja vain pari minuuttia myöhemmin pallo oli SalPan maalissa ja etumatka enää yksi maali.  Puolustus ja maalivahti kuitenkin kestivät vaikka pallo kertaalleen siivottiinkin maaliviivalta pois, ja pisteet jäivät Saloon.  FJK on periaatteessa helppo vastus SalPalle jos asenne on joukkueella kunnossa.  Vaihtopenkillä miehiä riittää ja ilmeisesti torstaina ensimmäisen kerran valmentaja Jyrki Pellikalla on käytössään se miehistä joka on alun perin suunniteltukin kentälle.  Vammoistaan ovat siis toipuneet Wähäsiltaa lukuunottamatta kaikki pelaajat ja pelikiellot ovat taaksejäänyttä aikaa.  Ainoastaan Vainion jalkavamma on vielä pieni kysymysmerkki mutta ilmeisesti viimekauden tehomies pääsee irti Forssassa.  Pelejä on vielä jäljellä kymmenen eli 30 pistettä on vielä jaossa.  SalPan ongelma on maalisuhde joka osoittaa tällä hetkellä lukemaa +2 eli on heikoin kärkijoukkueista.  Maalisuhdevertailussa SalPa ei siis pärjää joten maalintekoharjoitukset FJK:ta vastaan olisi mukava piristysruiske tässä tilanteessa.

Kakkosen länsilohkossa meno jatkuu kuten ennenkin: Pallo-Iirot ja TPV ovat kärjessä tasapistein ja niistä kahdeksan pisteen päässä EIF ja SalPa.  Näiden kahden joukkueen jälkeen seuraa kuuden joukkueen ryhmä joka on neljän pisteen sisällä.  SalPan loppukauden ohjelma on kova; se kohtaa kaikki edellä olevat joukkueet vieraskentällä ja takana kuuden pisteen päässä olevan KaaPon samoin vieraskentällä.  KaaPo on ollut kautta aikain se pahin vastus SalPalle ja helppoa ei tule olemaan myöskään nyt.  Kotikentällä joutsenet esiintyvät seuraavan kerran vasta 10.8. jolloin vastaan asettuu Maskun Palloseura.  Jatkokarsintoihin selviäminen vaatii siis kovaa venymistä vieraspeleissä ja myös muiden joukkueiden apuja.  Yksi tälläinen mahdollisuus avautuu jo keskiviikkona kun sarjakakkonen TPV matkustaa tasapisteissä SalPan kanssa olevan EIFin vieraaksi.  Voitto FJK:sta torstaina on siis erittäin tärkeä olkoon tulos Tammisaaressa mikä tahansa.