[b:fc0e4080ae]Pallo-Iirot kärkiotteluun SalPan vieraaksi[/b:fc0e4080ae]

Kakkosen länsilohko ehdoton huippuottelu on vuorossa sunnuntaina kun sarjakakkonen Pallo-Iirot Raumalta saapuu mittaamaan SalPan nykyisen kotikunnon. Kotiotteluissaan viime aikoina taapertanut SalPa joutuu lähtemään vahvasti varamiehisenä sunnuntain otteluun. Varmasti poissa riveistä ovat pelikieltojaan kärsivät Jukka Björn ja Jan Lomski sekä vanhat potilaat Juha Wähäsilta, Meelis Lindmaa ja Markus Dahlbom. Lisäksi epävarmoja ovat Vesa Vainio, Teemu Kujanpää ja Andreas Hollsten. Näistä erityisesti Vainion poissaolo näkynee keskikentällä. Paperilla SalPan hyökkäyksestä puuttuvat siis kaikki kolme hyökkääjää joten mielenkiinnolla jäämme odottamaan sunnuntain ryhmitystä. 

Pallo-Iirot on ollut SalPalle tasainen vastustaja vuosien mittaan, viimeisistä kuudesta kohtaamisesta molemmat ovat voittaneet kaksi ja kaksi kertaa on päädytty tasapeliin. Viime kaudella SalPa voitti molemmat kohtaamiset, vieraissa numeroin 0-4 (maalit: Jukka Riskilä 2, Jan Lomski 2) ja kotona 2-0 (Jukka Björn, Vesa Vainio) eli Pallo-Iirot ei saanut maaliakaan aikaan salolaisia vastaan. Tällä kaudella SalPan puolustus on ollut melkein yhtä hyvässä vedossa mutta vielä paremmassa on ollut Iirojen puolustus: pelatuissa kuudessa ottelussa vain yksi päästetty maali ja sekin kauden avausottelussa! Pallo-Iirot eivät ole hävinneet vielä tällä kaudella mutta kaksi viimeistä vierasottelua ovat päättyneet maalittomaan tasapeliin. Tekemästään yhdeksästä maalista peräti seitsemän Iirot ovat tehneet toisella puoliajalla. Tehokkain maalintekijä joukkueessa on Jussi Aalto neljällä osumallaan (kaksi rangaistuspotkusta). SalPalla on siis tilaisuus katkaista Iiroilta pari putkea… 

Kaksi joukkuetta jatkaa edelleen häviöittä länsilohkossa: TPV ja Pallo-Iirot. Yksi joukkue on puolestaan ilman voittoa ja se on PS-44, joka kohtaa torstaina kotikentällään FJK:n. Perjantain otteluista mielenkiinto kohdistuu otteluun MaPS – PIF: MaPS vaihtoi valmentajaa kuluvalla viikolla kun Vesa Salmela ilmoitti 9.6. luopuvansa henkilökohtaisista syistä joukkueen valmentamisesta ja valmennusvastuu annettiinkin kakkosvalmentaja Kari Hagelbergille. Luultavasti (ja toivottavasti) MaPS saa tästä vaihdosta potkua peliinsä mutta PIF on aina vaikea vastustaja, eikä vähiten pelityylinsä ansiosta. 

Perustietoja Pallo-Iiroista:
· perustettu 1930 Raumalla
· internet -osoite: www.palloiirot.fi
· kohtaamiset SalPan kanssa: 6 2-2-2 10-7 
· edellinen kohtaaminen: Pallo-Iirot – SalPa 0-4 21.09.2002 (Jukka Riskilä 2, Jan Lomski 2)

Muut ottelut viikolla:
12.6. PS-44 - FJK, 13.6. MaPS – PIF, KaaPo – MuSa, 14.6. TPV – FC Rauma, PoPa - EIF 

Ottelu on Veikkauksen kohteena Vakioveikkauksessa.

Tulosveikkaus: 1-0, SalPa vääntää tasaisen ottelun edukseen ja nousee sarjakakkoseksi.