Salon Seudun Sanomat 03.01.2003:

Jaakko Halkilahti väitti kirjoituksessaan (SSS 28.12.), että lämmitettävän tekonurmen rakentamisen valmistelu olisi vajavainen ja huonosti perusteltu.  Kentän tarpeellisuudesta voi toki olla eri mieltä jalkapalloilijoiden kanssa, mutta päätöksenteon perusteluun odotamme asianmukaista asioihin perehtymistä.

Liikuntatoimenjohtaja nimittäin teki kaupunginhallitukselle kaupunginjohtajan pyynnöstä selvityksen asiasta ennen budjettiäänestyksiä. Tämä jaettiin kaupunginhallituksen jäsenille 21.10 2002 ja oli päätöksenteon pohjana kun kaupunginhallitus päätti esittää keinonurmikentän rakentamista.  Halkilahden väitteiden perusteella voi olettaa, että kaikki päättäjät eivät ole selvitykseen tutustuneet. Mm. seuraavat seikat olisivat selvityksestä käyneet ilmi: 

1)	Kyseessä ei ole hiekkatekonurmi vaan moderni kumirouhetäytteinen keinonurmi.
2)	Kentän sijoittaminen Urheilupuistoon on esityksen mukaisesti mahdollista ja suositeltavaa, eikä vaikeuta muuta käyttöä ja tapahtumia.  
3)	Pesäpallonkin pelaaminen on koululaisille kivempaa keinonurmella kuin hiekalla.
4)	Kenttä on käytössä 12 kk vuodessa ja parantaa ratkaisevasti myös Baanaliigalaisten mahdollisuutta pelata nurmella läpi kauden. Kenttä on kesälläkin hyvä pelialusta ja ahkerassa juniorikäytössä.
5)	Jalkapallon pelaamista joukkueena ei voi harjoitella pelkästään pienessä hallissa, joten junioreidenkin pelin kehittämisen kannalta ulkokenttä on myös talvella täysin välttämätön.
6)	Kentän kustannuksetkin on esityksessä selvitetty; käyttökustannuksineen.

Jalkapalloilijat eivät ole vastuuntunnottomasti vaatimassa siten yksinoikeutta Urheilupuistoon, ja mielestämme urheilu on mielekkäänpää käyttöä paikalle kuin parkkipaikka.  Niitä on alueella muutenkin.  Kenttää ei myöskään tehdä edustuspalloilulle junioreita hyväksi käyttäen. Tämän väittäminen asettaa kyseenalaiseksi arvomaailmamme urheiluseurana.  Tämä emme hyväksy. Onko muuten tullut joskus mieleen paljonko junioreita pääsee harrastamaan Salohalliin?   

Mitään muuta kuin poliittista syytä ei ole siihen, ettei kentän rakentamista olisi voitu aloittaa jo vuonna 2003. Talviharjoitteluhanketta on esitetty yli 20 vuotta.  Sinä aikana Salossa on tehty 2 jäähallia, Salohalli ja Urheilutalon osto ja remontti, muista puhumattakaan.  Olisiko jo aika tuoda pöydälle paljonko euroja eri harrastusryhmiin todella laitetaan ja mikä tulos niillä saavutetaan? 

Ryhmäpäätökset ovatkin jo sitten asia erikseen.  Politiikka menee yli ymmärryksemme muutenkin. Vuosi sitten olimme katkeria demareille, nyt oikeistolle.  Me jatkamme omaa tärkeäksi katsomaamme harrastustoimintaamme, mutta odotamme kuitenkin tukea ainakin niiden henkilöiden puolelta jotka kokevat toimintamme tärkeäksi piiloutumatta ryhmien taakse. 

SalPan jalkapallojohtoryhmän puolesta

Juha Lahtinen