[b:54548661d6]Piffenin vuoro testata SalPan nykykunto[/b:54548661d6]

Maanantaina Pallo-Seppojen käsittelyssä kovia kokenut SalPa saa sunnuntaina vastaansa kolmatta perättäistä voittoa hakevan Paraisten IF:n. Pallo-Sepot –ottelussa tähän asti paras lenkki eli puolustus hajosi täysin ja odotettavissa onkin melkoinen täysremontti sunnuntain kotiotteluun. Maanantain tappio oli SalPan suurinumeroisin häviö sitten kauden 1996 jolloin EIF kuritti SalPaa lukemin 7-0 sekä ÅIFK maalein 6-0. Vuoden 1986 jälkeen SalPa on päästänyt kahdeksan kertaa vastustajan kuuden tai seitsemän maalin juhliin joten kovinkaan usein maanantain katastrofi ei toistu. Seppojakin pahemmat lukemat takoi Käpylän Pallo vuonna 1992 jolloin lukemat olivat 7-1. Tuolloin SalPa pelasi kolmosdivisioonassa. 

SalPan riveistä puuttuu sunnuntain ottelusta varmuudella kauden toista pelikieltoa kärsivä Atte Nurminen sekä vielä vaivojaan paranteleva Vesa Vainio. Vesku palannee ensi viikolla harjoituksiin ja on mahdollisesti jo FJK –ottelussa mukana. Sen sijaan Markus Dahlbom on saanut jo luvan aloittaa kunnon harjoittelu eli sieltäkin on vahvistusta ja vaihtoehtoja hyökkäyspeliin luvassa. Seppoja vastaan salolaisyhdistelmästä oli vaikea löytää onnistujia, ehkä keskikentän puurtajat Halonen ja Haverila sekä kärjen Lomski onnistuivat edes jotenkin mutta esitys oli muuten ponneton ja luokaton. Salolaisten riveissä jatkaa heinäkuun loppuun myös Jussi Kotilahti, joka on pelaamissaan neljässä ottelussa tehnyt kaksi maalia ja syöttänyt myöskin kaksi. Sunnuntaina kentälle tulee astelemaan entistäkin päättäväisempi ja kovempi salolaisryhmä, mitään ei ole enää hävittävissä, on vain voitettavaa. 

SalPa on hallinnut joukkueiden välisiä kohtaamisia selvästi, seitsemästä viimeisestä ottelusta SalPa on voittanut viisi ja kerran on pelattu tasapeli. PIF on poistunut 17 viimeisen kauden aikana voittajan kentältä ainoastaan kerran, vuonna 1990 lukemin 2-0 ja tuolloin pelattiin Paraisilla. Helpolla SalPa tuskin tätä ottelua häviää, tasapelimahdollisuudetkin ovat pienet. 11 pelatun kierroksen jälkeen PIF on tosin pelannut neljä ottelua tasan, eli suunnilleen joka kolmas ottelu on päättynyt pistejakoon. Tasaisella vauhdilla tämäkin ottelu pitäisi siis päättyä tasuriin.

PIF hävisi kauden ensimmäisen kohtaamisen ja avausottelunsa SalPalle numeroin 0-1 Juha Halosen maalilla. Sen jälkeen joukkue on kärsinyt maalinteko-ongelmista mutta kaksi viimeistä otteluaan PIF on pelannut voitokkaasti ja onnistunut maalinteossakin hyvin: ensin kaatui FC Rauma vieraskentällä 2-3 ja viime maanantaina sarjan ennakkosuosikki TPV sai kokea Piffenin ja TPS:stä lainassa olevan maalivahti Kim Ekroosin kovuuden kauden ennätysyleisön edessä. TPV joutui nöyrtymään 3-0 vaikka hallitsikin ottelutapahtumia selvästi. Piffenin sijoitus on siis tällä hetkellä kuudes, kaksi pistettä SalPan perässä eli voitolla salolaisista PIF nousee ainakin SalPan ohi. Viimeisestä yhdeksästä ottelusta PIF on hävinnyt ainoastaan yhden, Pallo-Sepoille kuten SalPakin. Joukkueen paras maalintekijä on Niklas Westerlund kolmella osumallaan joista kaikki ovat syntyneet kotikentällä ja kaksi ottelussa Pallo-Veikkoja vastaan. Kahteen osumaan ovat pystyneet Saku Kiili ja Teemu Laine.

Kakkosen länsilohkon loppukaudesta tulee mielenkiintoinen. Sekä FJK että PS-44 ovat osoittaneet piristymisen merkkejä valmentajanvaihdoksen myötä joten PoPalla ja MaPSilla tulee olemaan vielä tiukat paikat välttää suoran putoajan paikat. Eihän SalPakaan luonnollisesti kuivilla ole ja mitään hätää tippumisen suhteen ei ole, mutta kärkikaksikon piste-etumatkan pitäisi alkaa vähitellen kaventua ettei kaudesta mene mielenkiinto. SalPan edellä olevat joukkueet pelaavat seuraavasti tällä viikolla:
25.7 KaaPo – P-Iirot, 26.7 TPV – FJK, 27.7 MuSa – EIF

SalPa – PIF ei ole Veikkauksen pelien kohteena. Tulosveikkaus 2-0 SalPalle.