[b:e2858d7e83]Pallo-Sepot haastaa SalPan[/b:e2858d7e83]

Kakkosen länsilohkon 11.sijalla majaileva Pallo-Sepot saa maanantaina vieraakseen nousukuntoisen SalPan. Ottelu SalPaa vastaan on PS-44:n ensimmäinen ottelu tauon jälkeen joten joukkue on saanut levätä yli kolme viikkoa valmistautuen kohtaamiseen. Tosin kolmen viikon pelaamattomuus voi myös näkyä negatiivisesti joukkueen otteissa. SalPa puolestaan pelasi keskiviikkona erittäin kuumissa olosuhteissa voitokkaan kotiottelun Porin Palloilijoita vastaan ja hienon taistelun sekä maalivahti Känkäsen paraatipelastuksen ansiosta pisteet jäivät Saloon. Vieraskentillä SalPa ei ole vielä tällä kaudella kertaakaan sarjaottelua hävinnyt. PS-44 puolestaan on pelannut kotikentällään kuusi ottelua ja voittanut niistä ainoastaan yhden, PS-44 voitti Paraisten IF:n niukasti 1-0 Toni Lehtisen maalilla. Hävinneenä joukkue on poistunut kotikentältään kolme kertaa. Sepot ovat tehneet ainoastaan kahdeksan maalia (joista peräti kuusi kotikentällä) ja omassa päässä verkko on soinut 17 kertaa kymmenessä ottelussa. PS-44 onkin ollut melkoinen alisuorittaja viime kauden joukkueeseen verrattuna, jolloin joukkue taisteli jopa nousukarsintapaikasta. 10 ottelun jälkeen pisteitä on koossa kuusi yhden voiton ja kolmen tasapelin ansiosta. Ainostaan parempi maaliero pitää joukkueen FJK:n edellä mutta silti Sepot ovat putoajan paikalla. 

SalPalla asiat ovat paranemaan päin, keskiviikon ottelusta poissa olivat Vainio, Dahlbom ja Wähäsilta joista Vainio saattaa palata pelaavaan kokoonpanoon jo tähän otteluun. Sen sijaan Jesper Törnqvist on poissa tästä ottelusta pelikieltonsa vuoksi mutta koska sekä Kujanpää että Lindmaa ovat kuntoutuneet ei suurta ongelmaa nuorukaisen poissaololle ole näkyvissä. Viime ottelussa SalPalla oli vaihtopenkki täynnä miehiä ensimmäisen kerran kuluvalla kaudella.

SalPa ja PS-44 ovat kohdanneet vuoden 1988 jälkeen neljä kertaa ja jokainen kohtaaminen on päättynyt SalPan voittoon. Kaudella 2002 SalPa voitti kotiottelunsa puhtaasti numeroin 2-0 ja vierasottelun Valkeakoskella 1-3. Maalinteossa Seppoja vastaan kunnostautuivat kahdessa ottelussa Juhat Halonen ja Lallukka sekä Tuomas Talvo, Jukka Björn ja Jan Lomski. Seppojen ainokaisen maalin joutsenten verkkoon onnistui tekemään Ville Mustanoja. Mikäli ihmeitä ei tapahdu ja asenne on kohdallaan (pakko olla, eroa kakkossijaan on vielä viisi pistettä!) ei SalPalla pitäisi olla mitään vaikeuksia Seppoja vastaan. Keskiviikon PoPa –ottelun toisen puoliskon pelaaminen osoitti että SalPalla ei aina ajatukset ja tahtotaso ole 100%:sti kohdallaan ja selvästi heikompikin joukkue voi saada paniikin aikaan SalPan riveissä.

Joukkueiden maalintekijätilastot ovat samansuuntaiset: kummallakaan ei ole edelleenkään selvää ykköstykkiä vaan maalinteko on jakaantunut useammalle pelaajalle. SalPan maalinteosta ovat vastanneet yhteensä yhdeksän eri pelaajaa ja PS-44:n kuusi. Seppojen parhaat maalintekijät kahdella maalilla ovat Joni Niskavaara ja Mikko Innanen, SalPalla Lomski (kolme maalia) sekä hyvään viireeseen tällä kaudella päässyt ja paljon töitä tekevä Miihkali Haverila (kaksi maalia). Myös Pajuniemi, Björn ja Kotilahti ovat onnistuneet kahdesti maalinteossa. Lainapelaaja Jussi Kotilahti on päässyt hyvin sisälle SalPan pelityyliin, kolmessa ottelussa Jussi on iskenyt kaksi maalia ja syöttänyt yhden. Viimeksi keskiviikkona Kotilahti tykitti voittomaaliksi jääneen 2-0 maalin PoPan verkkoon.

Perustietoja Pallo-Sepoista:
· perustettu 1944 Valkeakoskella
· kotikenttä Apian urheilupuisto
· internetosoite: http://www.ps-44.com
· edelliset ottelut (SalPa – PS-44): 4 4-0-0 12-2 (kaudet 1988,2002)
· edellinen kohtaaminen: 14.9.2002 PS-44 – SalPa 1-3 (Tuomas Talvo, Jukka Björn, Jan Lomski)

Tämän ottelun jälkeen SalPa on kohdannut kerran länsilohkon joukkueen. SalPan ottelut jatkuvat seuraavana sunnuntaina kotiottelulla Paraisten IF:ää vastaan.