SalPa aloittaa Kakkosen länsilohkon ottelunsa tiistaina PIF:n vieraana Paraisilla. Monien ennusteiden mukaan länsilohkon kärkeen sijoittuva SalPa kärsii kuitenkin pahasta loukkaantumissumasta ja sairastuvalta ei kovin paljoa helpotusta ole vielä luvassa. Siinä mielessä tiistain ottelu saattaa tulla liian aikaisin. SalPa onkin yleensä aloittanut kautensa haparoiden ja kompastumisen vaara on nytkin olemassa. Vaikka harjoituskaudella ja Suomen Cupissa ottelut ovatkin sujuneet loistavasti, pelataan nyt kuitenkin jo pisteistä. Ja PIF on ollut Paraisilla muutenkin SalPalle paha vastus, viime kaudella SalPa joutui tyytymään 1-1 tasapeliin joka sitten kuitattiin kauden viimeisessä ottelussa 3-1 voitolla Salossa. SalPa teki viime kaudella siis neljä maalia Piffenin verkkoon joista kahdesta vastasi nyt poissa kuvioista oleva Jukka Riskilä sekä tälläkin kaudella SalPan riveissä pelaavat Jussi Pajuniemi ja Jukka Björn. Paraisilla SalPa on pelannut kuudentoista viime kauden aikana kolmasti, viime kauden tasapelin lisäksi molemmat joukkueet ovat voittaneet yhden ottelun.

Piffenin harjoituskauden peleistä on vaikea sanoa mitään. Kakkoscupissa se hävisi SalPalle numeroin 1-0, voitti FJK:n 2-0 (FJK:lle SalPa hävisi) sekä hävisi myös MaPSille jonka puolestaan SalPa voitti. Muista otteluista ei seuran sivuilta tietoa löydy. Viime kaudella Piffenin sijoitus sarjassa oli yhdeksäs ja se sai pelaamistaan kotiotteluistaan ainoastaan 13 pistettä. Joukkue haluaa siis vuoren varmasti parantaa molempia tilastoja tähän kauteen. Kolme kotivoittoa ja neljä tasapeliä olivat varmasti kova pettymys kotijoukkueen kannattajille.

Pelaajarinki ainakin Piffenillä on laaja, joukkueella on 22 pelaajaa, mukana mm. joukkueen viime kauden paras maalintekijä, Saku Kiili.


1. kierroksen ottelut:

3.5 PoPa - MaPS, 3.5 P-Iirot - KaaPo, 4.5 FJK - TPV, 4.5 EIF - MuSa, 4.5 PS-44 - FC Rauma, 6.5 PIF - SalPa

Ennakkosuosikkina otteluun lähtee neljään voittoon viime kauden päättänyt SalPa, voitto tästä ottelusta tietää hyvää 18.5 pelattavaan ensimmäiseen kotiotteluun. Kentän kunto Paraisilla on kuitenkin arvoitus, antaako se mahdollisuuden SalPalle pelata omaa lyhytsyöttöpeliä ja kestääkö joukkue sarja-avauksen ja ennakkosuosikin paineet? Viime kauden ensimmäinen ottelu on tuoreessa muistissa...