MaPS vastassa keskiviikkona

Viime sunnuntain tasapeli KaaPoa vastaan tyydytti joukkueen valmennusjohtoa vaikak ei välttämättä paikalle tullutta yleisöä. Huonokuntoisella kentällä pelattu ottelu oli todellinen keskialueen vääntö jonka epävarmasti puhaltanut helsinkiläistuomari sekoitti välillä täysin saaden pelaajat turhautumaan tuomioihin. KaaPo tiedettiin etukäteen hankalaksi vastustajaksi ja jo pitkin kevättä velloneet huhut Mark Kulmalan pelaamisesta KaaPon paidassa osoittautuivat todeksi.

Keskiviikon vastus ei ole sen helpompi vastus SalPalle. Vastustajana vierasottelussa on vuonna 1988 perustettu Maskun Palloseura, joka siis juhlii olemassaolonsa 15. vuotta. SalPa ja MaPS ovat historian aikana kohdanneet kahdeksan kertaa ja ottelut ovat olleet todella tasaisia: molemmilla on tilillään kolme voittoa ja kaksi kertaa on päädytty tasapeliin, maalisuhde on SalPan eduksi 13-8. Viimeksi SalPa kävi hakemassa 4-1 voiton maskulaisista vuonna 1999. Ennakkoon SalPan pitäisi olla ennakkosuosikki tähän otteluun mutta loukkaantumiskierre joukkueessa sekä vieraspeli antavat MaPSille etulyöntiaseman otteluun. MaPSin puolustus ei ehkä vedä vertoja SalPan vastaavalle, joka on jo pitänyt nollan kaikissa kolmessa sarjaottelussa, mutta hyökkäyskalusto ja keskikenttä on maskulaisilla hyvää tasoa. Kentällä viilettää vanha kettu Olli Kangaslahti joka varmasti antaa kokemuksellaan kovan vastuksen salolaisille. MaPS on pelannut yhden kotiottelun häviten sen lukemin 0-2 Pallo-Iiroille. Kauden ensimmäinen kotimaali on siis joukkueella tekemättä. SalPa jatkaa siihen mihin viime kaudella ja edellisessä ottelussa jäätiin, oma maali on pidetty puhtaana sarjapeleissä 281 minuutin ajan ja viimeisestä häviöstä on kulunut nyt seitsemän ottelua. Joskushan nämäkin putket menevät poikki, kunhan ei vielä tällä viikolla.

SalPa on tehnyt tähän mennessä neljä maalia joista jokaisen on tekaissut eri pelaaja. Masku puolestaan on tehnyt seitsemän maalia, paras maalintekijä on ollut Olli Mälkönen joka teki hattutempun PoPaa vastaan sarja-avauksessa Porissa. Tuon ottelun jälkeen MaPS on pelannut kaksi ottelua, molemmat vastukset ovat olleet Raumalta ja molemmille se on hävinnyt; edellä mainitun Pallo-Iirot –ottelun lisäksi joukkue kävi häviämässä FC Raumalle numeroin 3-1. Tuossa ottelussa MaPSin ainokaisen maalin teki hyökkääjä Jyri Silvan joka onkin yhdessä Mälkösen ja Kangaslahden kanssa vaarallinen kolmikko johon SalPan puolustuksen ja keskikentän pitää suhtautua vakavasti. Nyt vaaditaan koko joukkueelta uhrautumista, nöyryyttä ja kovaa työntekoa. 

Sarjataulukossa kärki on tiivistynyt, peräti viisi joukkuetta on seitsemässä pisteessä (tuorein sarjataulukko osoitteessa http://www.salpa.net/index2.php?sivu=sarjat). Ainostaan FJK on edelleen pisteittä kärsittyään kotonaan murskahäviön 3-6 ensi sunnuntaina Saloon saapuvalle EIF:lle. Yksi sarjan ennakkosuosikeista, Hakan farmijoukkue PS-44 on aloittanut yllättävän vaisusti kauden; kolmesta ottelusta saaliina kaksi pistettä ja vain yksi tehty maali.

Kierroksen muita otteluita: 28.5. KaaPo – FC Rauma, 29.5. Pallo-Iirot – FJK, TPV – MuSa, PS-44 – PoPa, EIF – PIF, 1.6. SalPa – EIF, FJK – MaPS

Tulosveikkaus: tasapeli 1-1 tai maalin voitto SalPalle.