Missä sitä itkua harrastetaan... 

Salon Seudun Sanomat torstai 28. heinäkuuta 2005 
 juttu
 
 

 
Masku iski toisella jaksolla  
SSS

SalPan synkkä heinäkuun loppu sai jatkoa eilen Maskussa, missä kotijoukkue nousi 0–1 taukotappiosta 3–2 voittoon erittäin epäpuhtaaksi kääntyneessä ottelussa. 
Kamppailu Taponkedon ahtaalla ruohokentällä alkoi täysin SalPan komennossa. Se painoi Maskun väkisin altavastaajaksi, ja pirteä vierasjoukkue loi jatkuvasti hyviä tilanteita entisen TPS-maalivahdin Tommi Paattakaisen eteen. 

SalPalle tarjoutui tekopaikkoja jopa puoleenkymmeneen osumaan, mutta viimeistelytaito oli hukassa. 

Onnistuminen merkittiin vain Mikko Sirenille, joka kulmapotkun jälkitilanteesta pääsi ohjaamaan SalPalle vähintäänkin ansaitun taukojohdon. 

Tauon jälkeen pelin luonne muuttui. Masku otti tyylilleen uskollisesti vähemmän kauniit otteet käyttöön, ja meno kentällä meni repimisen ja epäpuhtauden puolelle. 

Kun erotuomari Antti Kaarto katsoi tätä kaikessa rauhassa, Masku hyödynsi tilanteen. Se tasoitti rankkarista ja meni puolittain onnellakin jo 3–1 johtoon. SalPa sai lopussa ”tasoittavan” lahjarankkarin, mutta Vesa Vainion 3–2 kavennus seitsemän minuuttia ei paljoa enää lohduttanut. 

SalPan maaliin iskettiin toistamiseen lyhyen ajan sisällä kolme palloa, ja taas ärsyttävällä tavalla. 

Erotuomari Antti Kaarto jakeli Maskulle kuusi keltaista korttia ja SalPalle kolme, mutta niitä vilauteltiin aivan liian myöhään, pelin jo rattkettua. Kaarron olisi pitänyt puuttua tapahtumiin varoituksilla paljon aikaisemmin. Hänen piikkiinsä SalPa ei voi tappiota pistää, mutta ei peli pillimiehen hallussa pysynyt – ei puolin eikä toisin. 

Erotuomarin linjattomia tuntoja kuvaa sekin, että hän näytti punaista yhdelle Maskun pelaajalle, kun ottelu oli jo ohi. 

SalPan joukkueenjohtaja Kari Villanen oli enemmän kuin tyytyväinen avausjaksoon, joka pelillisesti oli SalPalta hyvää. 

– Maali tai kaksi lisää niistä paikoista, niin peli olisi ollut ohi. No, tuntuvat ne muutkin kärkiporukat kompuroivan. Lohkon johtopaikka ei näytä kelpaavan kellekään, ihmetteli Villanen. 

Mies on oikeassa. Vaikka SalPa hävisi lyhyessä ajassa kaksi ”turhaa” peliä, se kulkee muiden vauhtia. Kraft tuhri KaaPo-pelin jälkitunnelmissa 1–1 tasapelin Seinäjoen kanssa. 

Länsilohkon keulilla on edelleen tiivis nippu kahden pisteen sisällä. 

Ja SalPa jatkaa mielenkiintoisissa merkeissä. Sunnuntaina Saloon saapuu nousuhaluinen Porin Pallo.