Pistetään se vielä tähän..

[b:c8e8b767bd]Pikkarainen johtaa SalPan karsimaan paikasta Ykköseen [/b:c8e8b767bd]


VEIJO HEIKKILÄ

Jalkapalloilun kakkosen länsilohkossa kaksi kierrosta ennen sarjan loppua lohkovoiton varmistanut Salon Palloilijat haluaa päättää kautensa voitonjuhliin. Sesongin viimeisten viikkojen ehdoton tavoite on selvittää Ykkösen karsinnat voitollisesti.

SalPan tällä kaudella menestykseen luotsanneen valmentajan Tommi Pikkaraisen kaavailussa on vain yksi suunta.

- Henkilökohtaisesti olen todella pettynyt ellemme nouse, ja uskon muidenkin touhussa mukana eläneiden ajattelevan samalla tavalla, Pikkarainen paljasti.

Alunperin kokkolalaislähtöinen Pikkarainen on kokenut mies pelaajana ja valmentajana, eli tietää mistä puhuu.

Valmentajana hän on tehnyt uraa mm. akselilla FC Inter/VG-62, sekä edelliset kolme kautta Pargas IF:n käskijänä.

- Ensi askeleet valmentajana otin Kristiinankaupungissa Sporting Kristinan kuvioissa, ja siitä homma on edennyt mukavasti omaa rataansa.

Kuluva kausi Salossa on ollut kaikin puolin onnistunut, ja Pikkarainen solmikin heinäkuussa salolaisten kanssa vuoden mittaisen jatkosopimuksen.

SalPan urheilullisen menestyksen avainasiaksi Pikkarainen näkee joukkueen upean hengen, riittävän taitotason sekä rohkeasti toteutetun hyökkäyspelin.

- Tällä hetkellä SalPassa on seurajohtoa myöten satsattu nousuun. Mahdollisen Ykköseen nousun jälkeen myös edellytykset sillä tasolla pysymiseen on pohjustettu, Pikkarainen ennakoi.


Olosuhteet kunnossa

Paraisilla asuva Pikkarainen kehuu estoitta myös Salon olosuhteita jalkapalloilun harrastamiseen.

- Uuden keinonurmikentän myötä harjoittelu on parantunut olennaisesti, ja sen ovat myös pelaajat todistaneet todella hyvällä harjoitusaktiivisuudellaan, Pikkarainen kiitteli.

SalPan tämän kauden menestys on pitkälti perustunut turkulaispelaajien varaan, mutta tätä Pikkarainen ei näe minään ongelmana.

- Eihän muissakaan joukkueissa pelkillä omilla kasvateilla pärjätä. Uskon myös, että jos Ykkösessä ensi kaudella pelaamme, niin tarjokkaita joukkueeseen ilmaantuu monelta suunnalta, Pikkarainen luonnehti tulevaisuutta.


SalPalla ei ole A-juniorijoukkuetta

Tällä hetkellä SalPalla ei ole A-ikäluokan joukkuetta, josta edustuspelaajia lähinnä ammennetaan. Pitemmällä tähtäimellä nuoria pelaajia on kyllä kasvamassa.

1990-syntyneet ja siitä nuoremmat ikäluokat ovat SalPassa kovaa vauhtia kasvamassa isompiin kuvioihin pelaajina.

Tulevasta Pohjoislohkon karsintavastustajasta Pikkarainen myönsi omaavansa hyvät tiedot. Tällä hetkellä lohkon piikkipaikkaan on tiukimmin takertunut Vaasan IFK, mutta myös Palloseura Kemi Kingsillä sekä kruunupyyläisellä Teerijärven nuorisoseuralla (TUS) on vielä omat mahdollisuutensa.

- Tuli vastaan kuka tahansa, niin luotan joukkueeseeni ehdottoman varmasti, Pikkarainen vakuutti.

Julkaistu 17.9.2005 4:01:43