[b:ccf694a6cb]Maskun Palloseura seuraava vastustaja Salossa[/b:ccf694a6cb]

SalPa joutui murheellisesti toteamaan KaaPon paremmuuden tiistaina kun vahvasti varamiehinen SalPa hävisi jälleen kerran kaarinalaisille. Ottelussa nähtiin vain yksi maali mutta se riitti tällä kertaa KaaPon voittoon. Sarjataulukossa SalPan ero nousukarsintapaikkaan kasvoi jälleen kymmeneen pisteeseen joten ilman ihmeitä nousuhaaveet voidaan unohtaa ja keskittyä paineettomasti tekemään kiusaa muille sekä varmistamaan oma sarjapaikka. Sarjapaikan varmistamista hakee myöskin MaPS. Länsilohko tyvi on tänä vuonna todella tiukka ja keskinäiset ottelut sekoittavat pakkaa miltei koko ajan. Seitsemän viimeistä joukkuetta ovat seitsemän pisteen sisällä. Kaikkien seitsemän joukkueen peliesitykset ovat olleet keskenään niin tasaisia että vielä ei voida puhua varmasta putoajasta. Vahvin ehdokas putoajaksi on kuitenkin FJK, joka ei ole saanut pelejään kulkemaan valmentajavaihdoksesta huolimatta. Aikaa tosin vielä on mutta myös pahoja otteluja edessä, niistä seuraavana kärkijoukkue Pallo-Iirot, joka saapuukin sunnuntaina Forssaan. TPV:llä puolestaan on vastassa MuSa vierasottelussa Porissa. Kärkikaksikko jatkaa edelleen vakuuttavaa menoaan ja EIF yrittää puolestaan tehdä pesäeroa neljäntenä majailevaan SalPaan. EIFillä on kuitenkin edessä paha vierasottelu Piffenin vieraana.

Kevätkierroksella SalPa kävi hakemassa loistavakuntoiselta Taponkedolta puhtaan 0-3 voiton ja tuossa ottelussa ei maskulaisilla ollut paljoa sanomista. SalPan maaleista vastasivat Lomski, Törnqvist ja Vainio joukkueen tyylitellessä hienon vierasvoiton ja kaikki näyttikin tuossa vaiheessa hyvältä ja peli kulki kuin unelma. Tuon jälkeen on paljon ehtinyt tapahtua mutta kaikesta huolimatta sunnuntain otteluun SalPa lähtee suosikkina. KaaPo –otteluun verrattuna SalPa saanee jalkeille iskukykyisemmän joukkueen. Silti joukkueen sairaslista on jälleen pidentynyt ja pelaajien kunto ottelupäivänä tuleekin ratkaisemaan lopullisen kokoonpanon. Tässä vaiheessa lienee kuitenkin turha ottaa riskejä. Tampere Unitedista lainassa ollut Jussi Kotilahti on palannut Tampereelle eikä ole enää käytettävissä. Mikäli Halosen jalka ei kestä pelaamista nähtäneen todellinen nuorten esiinmarssi. Puolustuksessa tilanne on sekava ja sielläkin on luvassa poissaoloja. Kolmikko Miettinen, Törnqvist ja Kujanpää ovat kaikki epävarmoja avaukseen erinäisten vammojen vuoksi. Puolustuksesta puuttuu myös varmasti Atte Nurminen joka kärsii edelleen pelikieltoa. Lisäksi epävarma on myöskin Miihkali Haverila. Kortilla ovat siis pelimiehet.

MaPS on sarjataulukossa nyt sijalla kymmenen. Joukkue on länsilohkon vähiten maaleja tehnyt joukkue, ainoastaan 15 osumaa 14:ssa ottelussa eli maalinteko on kangerrellut pahiten esityksissä. Kolme voittoa, neljä tasapeliä ja seitsemän häviötä joista viimeisin tiistaina kotona FC Raumaa vastaan. Viimeiset kaksi ottelua MaPS on hävinnyt ja edellinen voitto on heinäkuun loppupuolelta kun PoPa kaatui kotikentällä 2-1. Parhaat maalintekijät joukkueessa ovat Janne Mäkitalo, Jyri Silvan ja Olli Mälkönen, kaikilla kolme osumaa. MaPSissa pelaa myöskin vielä viime kaudella SalPaa edustanut Tommi Luoto joka on onnistunut maalinteossa kertaalleen. MaPS on myöskin yksi kolmesta joukkueesta länsilohkossa, joka on vaihtanut valmentajaa tällä kaudella. Joukkueen esitykset piristyivätkin hieman vaihdon jälkeen mutta nyt esitykset ovat alkaneet vajota jälleen huolestuttavasti alas. MaPS on pelannut kuusi vierasottelua voitotta ja kahdessa viimeisessä vierasottelussa se ei ole saanut maalia aikaan. Piristymistä toivoisi Maskullekin mutta ei tässä ottelussa. Maskun Palloseura on kuitenkin joukkue jonka soisi pelata tällä tasolla.

Tämä ottelu on Veikkauksen pitkävetokohteena. 

Tulosveikkaus: SalPa voittaa 3-1.