"Olli Mäntylä, SSS 29.6.2005

"Peli on tylsää ja heikkotasoista", "ei tule maaleja" tai "otteluissa ei ole tunnelmaa".

Tämänkaltaisia argumentteja esitetään usein, kun järjestetään kyselyitä Suomen jalkapallon pääsarjasta. Tai tarkemmin siitä, miksei peleissä käy väkeä. Jopa runsaasti muiden maiden liigojen tapahtumia seuraavat henkilöt eivät löydä tietään Veikkausliiga -katsomoihin.

Kuluvan vuoden karmein lukema syntyi viime keskiviikkona. Turun Interin ja MyPan, siis kahden kärkipään Veikkausliigajoukkueen, välistä Suomen Cupin peliä seurasi vain 622 silmäparia.

Tunnelmaa ei synny, jos peleissä ei käy yleisöä. Mutta sekään, että yleisö vaan istuu hiljaa katsomossa, ei luo fiilistä. Esimerkiksi Turussa katsojamäärät ovat olleet - kyseistä cup -ottelua lukuunottamatta - tasaisessa nousussa. Varsinkin TPS:n otteluissa kuuluu kuitenkin jokainen yksittäinen huuto, tuli se sitten katsomosta tai kentältä.

Toisaalta on hyvä kysyä, miksi tavallinen katsoja menisi peliin, jossa ei synny suuria elämyksiä. Liian moni liigajoukkue lähtee otteluihin puolustavalla taktiikalla. Useimmat pelaajat eivät uskalla haastaa vastustajaa vaan tyytyvät sen sijaan potkaisemaan pitkän kaaripallon ylhäällä odottavaa kärkipelaajaa kohti. Ja kun näistä pitkistä palloista vain murto-osa päätyy oikeaan osoitteeseen, maalit jäävät vähiin eikä pelin viihdearvo muodostu kovin suureksi.

Tilastot tukevat arvioita Veikkausliigan tasosta. UEFA:n virallinen ranking kertoo Suomen pääsarjan tason olevan Euroopan pohjasakkaa yhdessä mm. Makedonian ja Moldovan vastaavien kanssa.

Loogisesti ajateltuna on selvää, että Suomessa pelit eivät ole huippuluokkaa ja tuskin vielä pitkään aikaan tulevat sellaisia olemaankaan. Kun pienen jalkapallomaan parhaat pelaajat palloilevat ulkomailla, ei paljoa voi odottaa.

Ja sen takia Valeri popovitsh, Joakim Jensen, Serge N'Gal ja kumppanit dominoivat kotimaan kenttiä.

Maajoukkueen otteluissa yleisömäärät ovat olleet jo kymmenisen vuotta paljon liigapelejä korkeammat. Maan lippulaiva on kuitenkin perin riippuvainen siitä, mikä joukkue tulee vastaan. Hollannin ja Italian kaltaiset mahtimaat täyttävät Olympiastadionin, mutta esimerkiksi Serbia-Montenegroa vastaan stadionin penkeistä vain kolmasosa oli täynnä.

Viime viikon cup-kierros antoi yleisömäärän lisäksi muutakin ajattelemisen aihetta. Lähes kaikki Veikkausliigajoukkueet voittivat ottelunsa divisioonaporukoita vastaan. Jos pääsarjan taso on surkea, mikä olisi oikea määrite esimerkiksi Kakkoselle tai Kolmoselle, joita Salon seudun seurat tällä hetkellä menestyksekkäästi seuraavat?" 

Siinä se [b:61f7541fc2]pesäpallomies[/b:61f7541fc2] Mäntylän kolumni.