[b:c43e210855]SalPa matkustaa sarjakolmosen vieraaksi Tammisaareen[/b:c43e210855]

SalPan kiivas tahti Kakkosen länsilohkossa jatkuu. Nyt on vuorossa vierailu Tammisaareen jossa vastaan asettuu paikallinen EIF ja sunnuntaina puolestaan MuSa saapuu Saloon. EIF on ollut kovassa vedossa tällä kaudella ja odotettuakin kovempi. EIF voitti SalPan kauden ensimmäisessä kohtaamisessa Salossa niukasti maalein 2-3 ja voittomaalin viimeisteli pilkulta viitisen minuuttia ennen loppua Kenneth Pulkki. EIF on hurjassa vedossa: viimeiset kuusi ottelua häviöttä, yksi häviö viimeisissä 11:ssa ottelussa ja kuntopuntarin kärkipaikka kun mukaan lasketaan kuusi viimeistä ottelua. EIF on sarjassa neljänneksi paras kotijoukkue, SalPa puolestaan neljänneksi paras vierasjoukkue. Viimeisen 18 vuoden aikana joukkueet ovat kohdanneet 15 kertaa ja kohtaamisten runsasmaalisuus on yksi merkillisyys: maaliero on SalPan hyväksi 39-30 eli yhteensä 69 maalia joka tekee yli neljä maalia per kohtaaminen! Voitoissa SalPa on niukasti niskan päällä (8-6) ja ainoastaan kerran joukkueet ovat pelanneet tasapelin. Tuo tilastoharvinaisuus tapahtui 1997 jolloin lukemat olivat 0-0 ja ottelu pelattiin Salossa. Etukäteen ottelu on siis tilastojen valossa tasainen ja runsasmaalinen mutta silti EIF lähtee selvänä ennakkosuosikkina otteluun.

SalPa sai uuden nimen maalintekijätilastoihin sunnuntaina kun vaikean MaPS –pelin sankariksi kohosi Andreas Hollsten komealla kaukolaukauksellaan oikeaan ylänurkkaan. Maali on Hollstenin ensimmäinen SalPan paidassa. Hollsten oli 10. pelaaja tällä kaudella joka merkittiin maalintekijäksi, tilaston kärjessä jatkaa edelleen Jan Lomski kuudella osumallaan. Torstain otteluun tekee paluun Atte Nurminen sekä mahdollisesti myöskin Jesper Törnqvist jos nilkkavamma vain antaa periksi. Epävarma torstain otteluun on Teemu Kujanpää joka ilmoitti jo lopettavansa uransa tämän kauden jälkeen. Armeijan leivistä vapautuu käyttöön Högnäs ja Hollsten, Lomski ei tähän otteluun jostain syystä pääse. Liekö varuskuntien välinen turnaus mennyt liian hyvin? Masku –ottelussa puolustus oli laitettu uusiksi ja toppareina pelasivat Vainio ja Hollsten ja laidoilla Lindmaa ja Högnäs. Puolustuksen peli onnistui loistavasti, ainoastaan yksi paha paniikki omalla maalilla ottelun lopulla mutta senkin hoiti Erkka upealla lähitorjunnalla. Keskikenttä hoiti osuutensa hyvin mutta hyökkäykset kilpistyivät usein hyvän ottelun pelanneen Maskun puolustuksen tai maalivahdin väliintuloon.

EIFin vaarallisin mies on ehdottomasti länsilohkon maalintekijätilastoa johtava Kenneth Pulkki. Pulkki on iskenyt jo 12 maalia (joista neljä rangaistuspotkusta). Pulkki on viimeistellyt yli 40% kaikista kotijoukkueen tekemistä maaleista joten eliminoimalla Pulkki EIF joutuu etsimään toisen maalintekijän. Toiseksi paras EIF –maalintekijä on Calle Forsström viidellä osumallaan. Neljän maalin miehiä ovat Magnus Huldin sekä Max Lundberg. Forsström muistetaan nopeasta maalinteosta edellisessä kohtaamisessa Salossa, pallo oli Erkka Heinän selän takana verkossa jo vajaan parin minuutin pelin jälkeen. Seitsemässä kotiottelussa EIF on onnistunut pitämään vastustajan ilman maalia neljä kertaa joten puolustus on myöskin kunnossa. Sarjakakkonen TPV kävi muutama viikko sitten häviämässä maalein 2-1 joten EIF on alkukauden kangerteluista huolimatta kova kotijoukkue.

Länsilohkon sarjataulukossa ei muutoksia kovin paljoa tullut menneellä viikolla. Kärkikaksikon ero kaventui nyt yhteen pisteeseen kun Pallo-Iirot jäi tasapeliin Forssan vieraana. Tällä viikolla Iirot pelaavat paikallisvastustajaansa FC Raumaa vastaan, samoin Porissa nähdään paikallistaisto kun MuSa ja PoPa iskevät yhteen. Sarjakakkonen TPV matkustaa puolestaan Maskuun Palloseuran vieraaksi. MaPS saa tehdä täyden päivätyön edes tasapeliin kovankuntoisen TPV:n edessä.

Ottelu EIF – SalPa on Veikkauksen pitkävedon kohteena. Kertoimet EIFin kotivoitolle on 1,75, tasapelille 3,40 ja SalPan vierasvoitolle 2,60.