[b:643f5a533a]Kaarinan Pojat Saloon sunnuntaina – SalPa hakee revanssia [/b:643f5a533a]

SalPa otti yllättävän helposti kolme pistettä viime sunnuntaina (huonokuntoisella) ylänurmella voittamalla FJK numeroin 3-0. Maalintekijöinä tuossa ottelussa kunnostautuivat Jussi Pajuniemi, Jukka Björn ja Miihkali Haverila. Tulevana sunnuntaina kotiottelut jatkuvat, nyt Saloon saapuu vanha SalPan nöyryyttäjä, Kaarinan Pojat. KaaPo oli viime kaudella ainut joukkue, joka pystyi voittamaan SalPan sen omalla kotikentällään. 22.5.2002 pelatun ottelun voitti KaaPo numeroin 2-0 Petri Merisaaren ja Jussi Kososen maaleilla. Kaarinassa pelatussa toisessa ottelussa päädyttiin pistejakoon 1-1 tuloksella, tuolloin SalPan maalin teki Miihkali Haverila ja KaaPon Juhani Tähkävuori. Kaikki viime kauden maalarit ovat myöskin tällä kaudella mukana joukkueittensa pelaajalistoilla.

KaaPo onkin ollut 16 viimeisen kauden aikana todellinen peikko ja painajainen salolaisille. Joukkueet ovat kohdanneet 16 kertaa ja ainoastaan kerran kahdeksasta yrityksestä on SalPa kotikentällään pystynyt voittoon, tuo pienoinen ihme koettiin vuonna 1998 jolloin SalPa oli parempi luvuin 2-0. Kolmen tasapelin lisäksi KaaPo on hakenut voiton neljä kertaa mukaansa. Jokin outo taika KaaPossa on, ja nyt on aika sekin taika rikkoa.

Sarjataulukossa KaaPo on kivunnut neljänneksi, pelaamissaan kolmessa ottelussa se on saanut kuusi pistettä. Samassa pistemäärässä on siis myöskin SalPa mutta ottelun vähemmän pelanneena. KaaPo aloitti kauden häviöllä Pallo-Iiroille Raumalla 4-1, mutta on sen jälkeen ottanut kaksi voittoa peräkkäin, Porissa joukkue voitti PoPan 3-2 ja kotonaan yhden länsilohkon suosikeista PS-44:n 2-0. KaaPo on siis tehnyt tähän mennessä kuusi maalia, joista kolmesta on vastannut Mikko Hyökki. Joukkue on myöskin päästänyt kuusi maalia, eli keskimäärin kaksi ottelussa. SalPalla puolestaan on länsilohkon pitävin puolustus tähän mennessä, ei yhtään takaiskua kahdessa ottelussa ja tehtyjä maaleja neljä. Tämän varjolla SalPan pitäisi siis keskimäärin voittaa numeroin 2-0! Toivotaan että nuo numerot syntyvätkin. Kummallakaan joukkueella ei ole ottelurangaistuksia menossa, SalPan loukkaantumistilanne on mikä on, valopilkkuna viime sunnuntaina oli Kujanpään paluu avaukseen ja Karjalaisen paluu penkille. Vielä Lomski ja Dahlbom kehiin niin jälki voi olla rumaa… Pieni arvoitus on Miettisen tilanne, ”Raippe” otettiin vaihtoon FJK –ottelussa takareisivamman vuoksi. Toivottavasti mies pääsee kehiin vanhaa kasvattajaseuraansa vastaan pitämään Hyökki ja kumppanit kurissa.

Ottelu alkaa sunnuntaina kello 17 ja pelipaikkana tuttuun tapaan Urheilupuiston ylänurmi. Muut ottelut länsilohkossa tällä viikolla:

20.5. PIF – Pallo-Iirot, 23.5. FC Rauma – MaPS, PS-44 – MuSa, 24.5. PoPa – TPV, 25.5. FJK – EIF 

Tulosveikkaus: tällä kertaa SalPa vie pisteet numeroin 2-1.