SalPan liike myrkkyä FC Raumalle

19.5.2002

Kari Ketola turhautui salolaisten vanhainkotihuumoriin

SAMULI LAHDENMAA
Länsi-Suomi, Rauma

Salon Palloilijoiden nopeus ja maltillinen keskikentän hallinta olivat myrkkyä FC Raumalle jalkapallon kakkosdivisioonan kamppailussa Otanlahden hyväkuntoisella ruoholla.
SalPa vei pisteet maalein 0-2 (0-1). FC Raumallakin oli muutama maalintekopaikka, mutta salolaisten hallinta olisi hyvin voinut tuottaa muutaman maalin lisääkin.
Kuumimmat hetket koettiin ottelun loppuvaiheissa.
SalPan Teemu Kujanpää pomppi ensin FC Rauman kokeneen kärkipelaajan Kari "Ketsi" Ketolan niskassa keltaisen kortin arvoisesti. Varoitus ei Kujanpäätä rauhoittanut, vaan sama mies repi heti perään maalinedustalla Ketolaa molemmin käsin paidasta. Ketola pyörähti ja täräytti molemmin käsin Kujanpäätä kasvoihin. Kalabaliikki oli valmis.
- Molemmat pelasivat tilanteessa väärin. Kaveri repi paidasta ja minä revin itseni vähän liian räväkästi irti. Turha salolaisten on meitä eläkeläisiksi nimitellä, niin kauan kuin täytyy paidassa roikkua, tuumi Ketola.
SalPan valmentaja Jyrki Pellikka tivasi ottelun jälkeen Rami Rintaselta opetetaanko Raumalla lyömään vastustajaa.
- Kyllä, ehdottomasti. Meillä on harjoituksissakin oikein lyömissäännöt. Aina, jos paidasta revitään, niin saa vapaasti lyödä, opetti Rintanen.
Salolaiset saavat syyttää itseään Ketolan ja muiden raumalaisten turhautumisesta. Vaihtopenkiltä jatkuvasti huudetut eläkeläisnimitykset, vanhainkotitoivotukset ja paskahousuiksi nimittelyt eivät kuulu aikuisten miesten kakkosdivisioonan jalkapalloiluun.

SalPa hallitsi
keskikenttää

SalPa oli ottelussa selvästi parempi joukkue. Se hallitsi keskikenttää ja rakensi terävillä pistoilla jatkuvasti vaarallisia tilanteita FC Rauman maalille. SalPan molemmat maalitkin syntyivät ylivoimahyökkäyksistä. Molemmilla kerroilla revittiin FC Rauman puolustus tohjoksi, ja kärkimiehillä oli helppo työ pistää pallo tyhjään maaliin.
FC Rauman Erno Isomäellä oli heti vaihdosta kentälle päästyään avoin maalintekopaikka, mutta pienen viivyttelyn takia salolaispuolustaja sai jalkansa laukauksen eteen. Ensimmäisellä jaksolla isännät hukkasivat pari paikkaa turhaan siirtelyyn.
FC Rauman valmentaja Kari Latvanen myönsi, että SalPan liike oli myrkkyä.
- SalPa pelasi keskikentän tarkasti ja hyökkäsi nopeilla. Ensimmäisen jakson tilanteet olisi pitänyt hyödyntää. Silloin peli olisi voinut olla ihan toinen. Tuuli aiheutti sen, ettei pääpallojakaan pystytty hoitamaan omille, totesi Latvanen.
- Pisteisiin täytyy olla tyytyväinen, mutta peli oli ailahtelevaa. Juoni katosi turhan usein, totesi SalPan valmentaja Jyrki Pellikka.