[b:22b7cc0b21]Härkäviikon päätös – MuSa Saloon [/b:22b7cc0b21]

Kauaa ei SalPa voi hengähtää kun seuraava vastustaja jo saapuu Saloon.  Sunnuntaina SalPa saa siis vieraita Porista kun MuSa saapuu salolaisten vieraaksi.  Torstai palautti salolaiset maan pinnalle kun EIF voitti Veli-Pekka Kilpalan maalilla SalPan Tammisaaressa.  Ja kun SalPa ei maalitolppaa lähemmäksi päässyt maalia, karkasi EIF jo kuuden pisteen päähän joten SalPa voikin alkaa varmistelemaan neljättä sijaa sarjassa.  Neljäs sija olisikin tyydyttävä suoritus kaikkien vastoinkäymisten jälkeen.  Tavoite oli korkeammalla mutta epäonni seurasi joukkuetta alusta saakka.  Viimeksi SalPa on voittanut vieraskentällä 8.6 eli viisi ottelua sitten.  Tuolloin voitto otettiin sunnuntain vastustajasta eli MuSasta.  Kotikentällä puolestaan on kolme viimeistä ottelua päättynyt kotivoittoon ja kotivoittoa SalPa lähtee ehdottomasti nytkin hakemaan.  Nuo kaikki kolme kotiottelua ovat päättyneet jännittävien vaiheiden jälkeen maalin voittoon.  Riittääkö rutistus neljänteen peräkkäiseen kotivoittoon jää nähtäväksi.

SalPa ja MuSa ovat kohdanneet 18 kauden aikana yhdeksän kertaa, voitot ovat SalPalle 3-2 (vuonna 1989 SalPa kuritti MuSaa peräti numeroin 9-0!) ja neljä kertaa joukkueet ovat pelanneet tasan.  Kevätkierroksella Porissa SalPa haki vierasvoiton 1-2 Jukka Björnin ja Mattias Högnäsin maaleilla.  Porilaisten ainokaisen viimeisteli Jarno Ruisniemi.  

MuSa on putoamistaistelussa ja lähtee varmasti hakemaan pisteitä Salosta.  Viimeisestä kuudesta ottelusta MuSalla on vain yksi voitto ja kaksi viimeistä ottelua se on hävinnyt tekemättä maaliakaan vastustajan verkkoon.  Joukkue on viimeistellyt 23 maalia tällä kaudella ja parhaat maalintekijät ovat Jarno Ruisniemi ja Marko Oksanen, molemmilla on kuusi osumaa.  Samu Ruisniemi on puolestaan viimeistellyt neljä maalia ja pelintekijä Toni Leivo-Jokimäki kolme osumaa.

Jesper Törnqvist teki paluun lyhyen loukkaantumisen jälkeen SalPan takalinjoille.  Puolustus on miesmenetyksistä huolimatta toiminut hyvin ja kolmessa ottelussa verkko on soinut omassa päässä ainoastaan kaksi kertaa.  Maalinteossa sen sijaan on tökkinyt ja pahasti, vain yksi osuma kolmessa ottelussa.  Epävarmoja sunnuntain kokoonpanoon ovat edelleen topparikaksikko Miettinen ja Kujanpää.  Sen sijaan koko armeijakolmikko päässee mukaan jos mitään ihmeellistä ei tällä kertaa ilmene.  Halosen pelit on pelattu tällä kaudella.

Kakkosen länsilohkon ennakkosuosikki TPV on vahvistanut torstaina rivejään.  Alkukauden PoPassa pelannut Vesa Lamminen edustaa loppukauden TPV:tä.  Lamminen lopetti pelaamisen muutaman kierroksen jälkeen mutta on nyt palannut otteluihin ja on valmis edustamaan TPV:tä jo MaPS –ottelussa.  Toinen uusi tulokas TPV:n riveissä on Jani Tulehmo, joka siirtyy tamperelaisjoukkueen kokoonpanoon Kolmosessa pelaavan Nokian Palloseuran riveistä.  Tulehmo on myös aikaisemmin edustanut TPV:tä ja on hakenut pelikokemusta loukkaantumisen jäljiltä Nokian joukkueessa.  

Pallo-Iirot jatkaa uskomatonta menoaan kun se torstaina voitti paikallisvastustaja FC Rauman selvästi 3-0.  Länsilohkon häntäpäässä meno tiivistyy kun kierrokset vähenevät: FJK on edelleen viimeinen 11 pisteellä, sen jälkeen onkin neljä joukkuetta kolmen pisteen sisällä: MaPS, PS-44, PoPa ja MuSa.  SalPa voikin sotkea häntäpään järjestystä kun se kohtaa vielä MuSan lisäksi PS-44:n ja PoPan.

Ottelu ei ole Veikkauksen kohteena.

Tulosveikkaus: kotivoitto 1-0.