SalPan ensimmäinen kotiottelu kaudella 2003 on edessä tulevana sunnuntaina kello 17.00. Urheilupuiston ylänurmelle saapuu tuolloin vastustajaksi Forssan Jalkapalloklubi. SalPa ei ole kohdannut 16 viimeisen kauden aikana vielä kertaakaan FJK:ta sarjaottelussa. Talvella joukkueet kohtasivat Kakkoscupin lohkovaiheessa jossa SalPa kärsi 1-3 tappion erittäin A-junioripitoisella joukkueellaan. Se olikin FJK:n ainut voitto cupissa, lohkon voitti MaPS ja FJK jätettiin viimeiseksi.
Sarjakautensa FJK avasi kautensa kotihäviöllä TPV:lle numeroin 1-3. FJK:n ainokaisen maalin viimeisteli ottelussa Kari Naakka. FJK:n Ivo Dankov kärsii tässä ottelussa kahden ottelun pelikieltoaan saatuaan suoran punaisen kortin törkeästä epäurheilijamaisesta käyttäytymisestä. FJK on Veikkausliigajoukkue FC Hämeenlinnan farmijoukkue, joten mahdollista on että joukkueessa on mukana lainapelaajia ylemmältä tasolta. FC Hämeenlinna kuitenkin aloittaa kautensa myöskin sunnuntaina joten pelaajien lainaaminen FJK:lle on epätodennäköistä.

SalPa puolestaan avasi kautensa voitolla Paraisilla viikko sitten tiistaina Juha Halosen maalilla. Maali oli muuten Halosen 21. sarjamaali SalPan paidassa. Lauantaina puolestaan tuli noutaja FC Espoon muodossa Suomen Cupissa, joten se painolasti on sitten poissa ja joukkue voikin keskittyä sarjaan. Paraisilla joukkue kärsi jälleen yhden loukkaantumisen lisää kun Jussi Pajuniemi teloi nilkkansa aivan ottelun lopussa. Sunnuntaina kuitenkin SalPa saanee melko iskukykyisen joukkueen kokoon, niinpä ottelun ainut pieni peikko on asenne, jonka todellakin luulisi olevan kunnossa FC Espoo -ottelun tappion jälkeen. FJK tulee varmasti erittäin puolustavalla taktiikalla tavoitteenaan ainakin piste. SalPalle onkin tärkeää saada tehtyä avausmaali joka pakottaisi FJK:n hyökkäämään mikä puolestaan suosisi SalPaa.

Tämän viikon ottelut Kakkosen länsilohkossa:

13.5. PoPa - KaaPo, 14.5. PIF - MuSa, 16.5 MaPS - Pallo-Iirot, FC Rauma - PoPa, 17.5 KaaPo - PS-44, TPV - EIF, 18.5. SalPa - FJK

Tulosveikkaus: 3-0 SalPalle.

Veikkauksen pelilistoille ei kotimainen jalkapallon Kakkonen vielä ole päässyt.