Mainio rappari myös PoPan sivuilla:

"SalPa - PoPa 1-0 (1-0) Kakkonen, Salo
	
Ottelun maali:

23 min 1-0 Juha Herne


PoPan kokoonpano:

Pirhonen (mv)
Viljanen
Silva
Viitakoski (45min Laurila)
Ulanen
Tenkanen
Reinikka
Salminen (75min Niemi)
Nieminen M.
Lamminen V.
Lamminen A. (45 min Kokko)

Porin Palloilijat lähti sunnuntaiselle Salon vierailulle hyvistä asetelmista. Sinimyrskyllä oli takana kahdeksan tappiotonta ottelua ja sarjasijoitus oli kakkonen.

Kaksi pistettä PoPan perässä ollut Salon Palloilijat näytti heti ottelun alussa, että joukkue uhkui voitontahtoa. Vierailijaansa nälkäisempi kotijoukkue vei pisteet lukemin 1-0 (1-0) ja nousi pisteellä PoPan ohi sarjan jaetulle kärkipaikalle.

Ottelun ainoa maali syntyi 23 minuutilla. Kokenut Juha Herne pääsi puskemaan komeasta keskityksestä pallon takatolpalta tyhjään maaliin. Herneen viimeistelyä helpotti PoPan puolustuksen pieni katkos. Maalivahti Lauri Pirhonen arvioi keskityksen väärin ja puolustaja Petri Viljanen myöhästyi tilanteesta.

Jakson loppu soljui SalPan hallinnassa. PoPan puolustus joutui kovaan prässiin ja joukkueen pelinrakentelu kangerteli. 

PoPa teki tauolla kaksi pelaajavaihtoa. Timo Laurila korvasi flunssaisen Mikko Viitakosken ja Aleksandr Kokko vaihdettiin Antti Lammisen tilalle kärkeen.

PoPan etsikkoaika osui toisen jakson alkuun. Aleksandr Kokko sai SalPan toppareilta pallon lahjana kymmeneen metriin. Vapaasti ampumaan päässyt Boris sijoitti pallon suoraan Mikko Känkäsen syliin.

Pari minuuttia myöhemmin Vesa Lamminen eteni komeasti laidalta, ohitti puolustajan ja ampui. Känkänen torjui eteensä ja Jarkko Reinikka pääsi tälläämään vasurillaan parista kymmenestä metristä. Viuhuva tykitys suuntautui kuitenkin suoraan kohti Känkästä.

Jakson loppu puolella PoPan ote hiipui. Järkevästi pelannut SalPa piti palloa paremmin, eivätkä porilaiset päässeet horjuttamaan kotijoukkueen puolustusta.

PoPan normaalia vaisummasta joukkueesta ei kukaan noussut esityksellään ylitse muiden. Vesa Lamminen oli joukkueen pirteimpiä, mutta hän sai tällä kertaa palloja vain murto-osan normaalista määrästä. Maalivahti Lauri Pirhonen oli toinen kohtalaisesti onnistunut porilaispelaaja.

Kommentti: - SalPa oli parempi ja ansaitsi voittonsa. Ensi jaksolla joukkue pelasi parasta kakkosdivisioonajalkapalloa, mitä minä olen tällä kaudella nähnyt. Omasta joukkueestamme ei oikeastaan kukaan päässyt omalle tasolleen. Kentällä oli monta pelaajaa, joilla ei ole kunnon pelituntumaa, eivätkä he ole vielä sataprosenttisessa kunnossa. Tämä näkyi selvästi, kun vastassa oli kova joukkue, PoPan valmentaja Mikko Mannila pohti.

Erikoista: PoPa pelasi kauden viidennen virallisen ottelun keltaisilla vieraspaidoilla. Neljä aikaisempaa ottelua päättyivät PoPan voittoon, mutta nyt Keltaisen Hurrikaanin taika murtui.

Kiitokset paikalle saapuneille uskollisille kannattajille. Rytmikäs PoPa-mylvintä oli komeaa kuultavaa."

Kiitos PoPa hienosta matsista!