Seni JK Viljandi Tuleviku rivistusse kuulunud ründaja Markko Kudu uueks koduklubiks saab aprillis Soome II liigas osalev Salon Palloseura.

Markko Kudu (sünd. 23.07.83) ja Salon Palloseura (SalPa) vahelise kokkuleppega mängib Kudu Soomes vähemalt kuni 2006. aasta hooaja lõpuni. Salo linna klubiga liitub Kudu aga alles aprilli lõpus, ehk siis, kui Soomes hooaeg algab. Senikaua hoiab 22-aastane mängumees end vormis Tuleviku treeningutel ja liigamängudel osalemisega.

Soome tugevuselt 3. liigasse kuuluv SalPa võitis eelmisel hooajal II-liiga ja omas head võimalust esiliigasse tõusmiseks. Kuid kaotatud üleminekumängude tõttu jätkatakse ka tänavu samas liigas ning üritatakse sügisel uuesti astme võrra kõrgemasse seltskonda tõusta.

Viljandi Tulevikus mängis Kudu alates 2005. aasta hooajast, pidades seni meistri- ja karikasarjas kokku 22 mängu ja lüües 2 väravat.